text: Pou vaut semers sans recueillir
   Et bien oyr sans retenir.
   Cil qui ot et voit et retient
   As poins de haute honnor se tient,
   Mais k'en son cuer ait volenté
   Qu'il ait le mont d'onneur monté.
   Et qui est li mons honnorables ?
   C'est li haus mons, qui est estables,
   Dont mais nus ne descendera
   Puis que il montez i sera ;
   C'est li haus mons de Paradis,
   Là où Diex met tous ses amis.
   Tout cil qui monteront ce mont
   De tous maus eschapé seront,
   Et seront venu à tous biens
   Si que il ne lor faurra riens.
   Sage seront cil qui pener
   Se vorront de ce mont monter ;
   Car cil qui ne s'en peneront
   PageV02P249
   En la male valée iront
   D'enfer, là où ne va nus biens ;
   Car là ne claime bien fais riens,
   Car bien fais a son droit estage
   En Paradis à heretage,
   De ce vous vueil briement parler.
   Bon fait sa vie en bien user ;
   Car cil qui en bien l'usera
   De joie coronnés sera
   D'une coronne esjoïssans,
   Dont cil coronné à tous tans
   Seront, qui trespassé aront
   Ce siecle ainsi qu'il deveront.
  